Okanta okyaawontsitapai.
Ari roimoshirenkaitziro tasorentsipanko janta Jerusalén-ki.
Ari risaikitakari Jesús tasorentsipankoki,
ranashiwaitaga awisatapishitzira iitaitziro “Salomón-tapishi.”
Ipiyowentapaakari Judá-ite,
rosampitakeri:
“¿Tsikapaiteka pipakairo pikompitakaashiretena?
Eerokarika Cristo,
janjaatya poñaayenawo.”
Rakanake Jesús ikantzi:
“Nokamantzitakemira ketziroini,
temaita pikemisantana.
Okaatzi imatakaanari ishintsinka Ashitanari,
ooñaawontawaitakero kameethaini.
Iro kantacha eerokapaini te pikemisantaiyini,
te poshiyakaanta eerokame nowejate.
Ikaatzi oshiyakaantachari nowejate riyowaantetana,
niyotzitari eejatzi naaka.
Royaatana iriroripaini.
Naakatake añaakaayetairine.
Eero ipeyawaita,
tekaatsi aapithatenarine.
Ikaatzi rashitakaanari Ashitanari,
tekaatsi aapithatenarine,
iri matzirori rantaritzi anaakoperotantatsiri maawoini.
Itsipashiretana Ashitanari,
oshiyawaitakawo apaanime nonkantya.”
Ikanta Judá-ite raawetanaka mapi ikowi rishemeeri,
iri kantacha Jesús,
ikantanakeri:
“Iro ishintsinka Ashitanari antakaanawori kameethayetatsiri piñaakoyetakenari eeroka.
¿Tzimatsima apaani piñaakeri pitsitokawentantenari?”
Ari ikantaiyanakeni Judá-ite:
“Te iro nishemyaawentemi kameethatatsiri,
irootake nishemyaawentemiri pithainkatasorentsitakerira Pawa.
Tekaatsi piimatsitya eeroka,
atziri pini,
poshiyakaantashiwaitaka Pawame pinatye.”
Ari ikantanake Jesús:
“Jiroka osankenata Inintakaantaitanewo,
Naaka kantatsi:
‘Pawaite pinaiyini eerokapaini.’
Ayotaiyironi Osankenarentsipero,
eero okanta oipiyawaantetero.
Iri Pawa jitakeri atziripaini ‘Pawaitera’ riyotakaayetairi riñaane.
¿Iitaka pikishimatantanari eerokapaini pikantaiyini nithainkatasorentsitake nokantake naaka Itomi Pawa?
Naakaga rookotake,
rotyaantakena nipoke kipatsiki.
Eero nantzirome naaka rantziri Ashitanari,
eero pikemisantaiyini.
Iro kantacha nantzitakawowa.
Onkantawetya eero pikemisantana naaka,
iro pinkemisante okaatzi nitasonkawentantayetake,
iro piyoperotantyaari niwithagaari naaka Ashitanari,
riwithagaana eejatzi irirori.”
Ari ikowawetanaka raakaanterime eejatzi,
iri kantacha Jesús rishiyapithatanakari.
Piyanaawo Jesús katonko ñaa Jordán.
Ari risaikapai tsika romitsitsiyaatantzi pairani Juan-ni.
Osheki atziri jatashitakeriri iñeeri Jesús.
Ikantaiyini:
“Ikantawetaka Juan-ni te ritasonkawentantzi irirori,
iro kantacha okaatzi ikenkithatakotakeriri jirika atziri irooperori ini.”
Osheki kemisantanakeriri Jesús janta.